ג'ארד דיימונד

ג'ארד מייסון דיימונד (באנגלית: Jared Mason Diamond; נולד ב-10 בספטמבר 1937) הוא ביולוג, פיזיולוג וביו-גאוגרף של תורת האבולוציה, יהודי-אמריקאי. נכון ל-2008 הוא מכהן כפרופסור לגאוגרפיה ולפיזיולוגיה באוניברסיטת קליפורניה בלוס אנג'לס. דיימונד זכה בפרס פוליצר בגין ספרו "רובים, חיידקים ופלדה" (1998), במדליה הלאומית למדעים של ארצות הברית (1999) ובפרס וולף (2013).

קורות חיים
דיימונד נולד בבוסטון למשפחה יהודית שמוצאה ממולדובה ופולין. למד בבית הספר רוקסברי (Roxbury Latin School), ולאחר מכן סיים לימודי תואר ראשון בקולג' הרווארד היוקרתי שבאוניברסיטת הרווארד ב-1958. בהמשך לימודיו, קיבל תואר דוקטור בפיזיולוגיה וביופיזיקה של הממברנה מאוניברסיטת קיימברידג' ב-1961. ב-1962 צורף דיימונד כעמית זוטר (Junior Fellow) ל"חברת העמיתים של הרווארד" (Harvard Society of Fellows), ארגון יוקרתי שהחברות בו היא לכל החיים, כשכל שנה בוחרים עשרה מצטיינים על מנת לצרפם לארגון. בשנים 1962–1966 שהה דיימונד באוניברסיטת הרווארד. ב-1966 התמנה כפרופסור לפיזיולוגיה באוניברסיטת קליפורניה בלוס אנג'לס.

עוד בשנות ה-20 שלו, פיתח קריירה נוספת, מקבילה, באקולוגיה ואבולוציה של העופות של גינאה החדשה, ורכש ניסיון עשיר בעבודת שדה. הוא ערך 17 מסעות לגינאה החדשה ולאיים הסמוכים, על מנת לחקור את האקולוגיה והתפתחות הציפורים. בין היתר, גילה מחדש ציפור שחשבו כי נכחדה (Amblyornis flavifrons). כפעיל בשמירת הטבע תכנן תוכנית מקיפה, שיושמה ברובה, למערכת פארקים לאומיים בחלק האינדונזי של גינאה החדשה. כמו כן ערך מסעות מחקר בשירות ממשלת אינדונזיה והקרן העולמית לשימור חיות הבר.

בשנות החמישים לחייו, פיתח דיימונד בהדרגה קריירה שלישית בהיסטוריה של הסביבה, והחל ללמד כפרופסור לגאוגרפיה ומדעי בריאות הסביבה, משרתו כיום.

דיימונד ידוע בעיקר כמחברן של יצירות מדע פופולרי המשלבות אנתרופולוגיה, ביולוגיה והיסטוריה. הוא זכה בפרס פוליצר בשנת 1998 עבור ספרו רובים, חיידקים ופלדה, שבו העלה השערה שגורמים גאוגרפיים וסיבות הקשורות לסביבה היו הגורם המכריע בהתפשטות ההגמוניה המערבית בעולם.

דיימונד הוא חבר החברה הפילוסופית האמריקאית (מ-1988), האקדמיה האמריקאית לאמנויות ולמדעים והאקדמיה הלאומית למדעים של ארצות הברית.

בספר שחיבר, "העולם עד אתמול", ביסס דיימונד את עמדתו לפיה סכסוכים לא-מדינתיים גורמים למספר קורבנות גבוה הרבה יותר מאשר סכסוכים מדינתיים, מכיוון שלרוב סכסוכים לא-מדינתיים נמשכים שנים ארוכות ומשפיעים באופן משמעותי יותר על האוכלוסייה האזרחית.

ספריו
 The Third Chimpanzee: The Evolution and Future of the Human Animal, 1992. 
 Why is Sex Fun? The Evolution of Human Sexuality, 1997. 
 Guns, Germs, and Steel: The Fates of Human Societies, W.W. Norton & Co, 1997. 
 The Birds of Northern Melanesia: Speciation, Ecology, & Biogeography (with Ernst Mayr), 2001. 
 2003 Guns, Germs, and Steel Reader's Companion, .
 Collapse: How Societies Choose to Fail or Succeed, New York: Viking Books, 2005. .

ספריו שתורגמו לעברית
 השימפנזה השלישי (מאנגלית: גבי פלג), אור יהודה: ספרית מעריב, תשנ"ה-1994.
 רובים, חיידקים ופלדה: גורלותיהן של חברות אדם (מאנגלית: עתליה זילבר), הוצאת עם עובד, תשס"ג-2002.
 התמוטטות - מדוע נפלו הציוויליזציות הגדולות של העבר? האם זה יכול לקרות גם לנו? (מאנגלית: עמנואל לוטם), הוצאת מטר, תשס"ח-2008.
 העולם עד אתמול - מה נוכל ללמוד מחברות מסורתיות? (מאנגלית: עתליה זילבר), הוצאת עם עובד, 2015.
 מהפך: כיצד מתמודדות מדינות עם משבר ושינוי (מאנגלית: יוסי מילוא), הוצאת כתר, 2021.

 קישורים חיצוניים 



 ביוגרפיה של דיימונד באתר The Edge
 בזכות הספר "רובים חיידקים ופלדה" מאמר של ביל גייטס

 הרצאה של ג'ארד דיימונד באתר TED, מדוע תרבויות מתמוטטות?



הערות שוליים

קטגוריה:אמריקאים ילידי מסצ'וסטס
קטגוריה:ערכים שבהם תבנית בריטניקה אינה מתאימה
קטגוריה:חוקרי אבולוציה של האדם
קטגוריה:פיזיולוגים אמריקאים
קטגוריה:פיזיולוגים יהודים
קטגוריה:זואולוגים יהודים אמריקאים
קטגוריה:ביולוגים יהודים אמריקאים
קטגוריה:גאוגרפים יהודים
קטגוריה:מחברי ספרי מדע פופולרי
קטגוריה:סופרים יהודים אמריקאים
קטגוריה:ביופיזיקאים יהודים אמריקאים
קטגוריה:בוסטון: אישים
קטגוריה:בוגרי אוניברסיטת הרווארד
קטגוריה:בעלי תואר דוקטור מאוניברסיטת קיימברידג'
קטגוריה:סגל אוניברסיטת קליפורניה בלוס אנג'לס
קטגוריה:עמיתי מקארתור
קטגוריה:יהודים חברי האקדמיה הלאומית למדעים של ארצות הברית
קטגוריה:יהודים זוכי המדליה הלאומית למדעים
קטגוריה:זוכי פרס וולף לחקלאות
קטגוריה:זוכי פרס לנן: ספרי עיון
קטגוריה:מקבלי תואר דוקטור לשם כבוד מאוניברסיטת לוון
קטגוריה:זוכי פרס פוליצר: ספרות עיונית
קטגוריה:זוכי פרס דיקסון במדעים
קטגוריה:היסטוריה גדולה
קטגוריה:אמריקאים שנולדו ב-1937